1.  ปัจจัยความเสี่ยง

ปัจจัยเสี่ยงที่มีนัยสำคัญซึ่งเป็นทั้งปัจจัยภายนอกและปัจจัยภายในที่อาจมีผลกระทบต่อการดำเนินงานของบริษัทสรุปได้ดังนี้

1.  ความเสี่ยงจากการเปลี่ยนแปลงทางเทคโนโลยี

เทคโนโลยีสารสนเทศมีการพัฒนาและเปลี่ยนแปลงอย่างรวดเร็วมาอย่างต่อเนื่อง ในต้นปี 2550
มีแนวโน้มของเทคโนโลยีสารสนเทศประกอบด้วย SaaS (Software as a Service), SOA
(Service Oriented Architecture), Wireless (WiFi, WiMax), Web 2.0 เป็นต้น
ด้วยการเป็นผู้ให้บริการสารสนเทศสำหรับธุรกิจแบบครบวงจร (Total Enterprise Solution
and Service Provider)
บริษัทเห็นถึงความเสี่ยงดังกล่าวต่อการให้บริการลูกค้าที่ต้องจัดหาผลิตภัณฑ์ฮาร์ดแวร์และซอฟต์แวร์ที่เป็นปัจุบันทันต่อการเปลี่ยนแปลงของเทคโนโลยีและให้เหมาะสมกับความต้องการ(Requirements)
ของลูกค้า
บริษัทจึงได้เตรียมความพร้อมด้านบุคลากรในการศึกษาการเปลี่ยนแปลงเหล่านี้เพื่อความเป็นผู้เชี่ยวชาญโดยรวมถึงการสอบเพื่อการได้ใบรับรองทันต่อเทคโนโลยีที่เป็นปัจจุบันอยู่ตลอดเวลา
ซึ่งทำให้บริษัทสามารถให้บริการพร้อมการสร้างมูลค่าเพิ่มต่อลูกค้าได้อย่างเหมาะสมจากเทคโนโลยีสารสนเทศที่เป็นปัจจุบัน

2.  ความเสี่ยงจากการแข่งขันสูง

บริษัทดำเนินธุรกิจในอุตสาหกรรมเทคโนโลยีสารสนเทศด้วยการเป็นตัวแทนจำหน่ายผลิตภัณฑ์ฮาร์ดแวร์และซอฟต์แวร์
ซึ่งเจ้าของผลิตภัณฑ์มีการเพิ่มตัวแทนจำหน่ายอยู่ตลอดเวลาเพื่อรักษาและเพิ่มส่วนแบ่งทางการตลาด
ทำให้บริษัทมีการแข่งขันสูงขึ้นจากผู้ประกอบการรายอื่นในธุรกิจประเภทเดียวกัน
และผลที่ตามมาคือมีอัตรากำไรลดลง
บริษัทพยายามลดความเสี่ยงในด้านนี้ลงโดยปรับเปลี่ยนธุรกิจจากการเป็นเพียงตัวแทนจำหน่ายผลิตภัณฑ์ฮาร์ดแวร์และซอฟต์แวร์มาเป็นผู้ให้บริการสารสนเทศสำหรับธุรกิจแบบครบวงจร
(Total Enterprise Solution and Service Provider)
และปรับสัดส่วนของการให้บริการมากขึ้นๆอย่างต่อเนื่อง
เพื่อสร้างความแตกต่างจากผู้ประกอบการรายอื่นโดย

-   เพิ่มผลิตภัณฑ์ฮาร์ดแวร์และซอฟต์แวร์ที่เป็นตัวแทนจำหน่ายให้ครอบคลุมเทคโนโลยีสารสนเทศให้สอดคล้องกับความต้องการของลูกค้าในธุรกิจแต่ละประเภทให้เป็นปัจจุบันตลอดเวลา

-   ผลิตซอฟต์แวร์ประยุกต์เพื่อสร้างมูลค่าเพิ่มและสอดคล้องกับธุรกิจในประเทศไทย ประกอบด้วย
    ซอฟท์แวร์ระบบภาษี ระบบเช็ค ระบบเงินเดือน ซึ่งเชื่อมต่อกับซอฟต์แวร์ระบบงานธุรกิจ
    และซอฟต์แวร์วิเคราะห์ระบบงานที่สนับสนุนการตัดสินใจของผู้บริหารสำหรับธุรกิจโรงแรม
    และโรงพยาบาล เป็นต้น

-   ให้บริการด้านเอาต์ซอร์ส (Outsource)
    สำหรับเทคโนโลยีสารสนเทศอย่างครบวงจรทั้งผลิตภัณฑ์ฮาร์ดแวร์
    ซอฟต์แวร์และการบริการสำหรับลูกค้าที่ไม่ประสงค์ที่จะบริหารงานด้านเทคโนโลยีสารสนเทศด้วยตนเอง

    1.  ความเสี่ยงในการพึ่งพาบุคลากร

บุคลากรนับเป็นปัจจัยที่สำคัญยิ่งในการดำเนินธุรกิจบริการด้านเทคโนโลยีสารสนเทศ
ซึ่งจำเป็นต้องอาศัยความรู้ความชำนาญเฉพาะด้านของบุคลากรในการให้คำปรึกษาและพัฒนางานเพื่อให้ทันต่อการเปลี่ยนแปลงของเทคโนโลยีสารสนเทศที่มีอย่างต่อเนื่องตลอดเวลาดังได้กล่าวแล้วในหัวข้อ
1.1 และการแข่งขันสูงดังได้กล่าวแล้วในหัวข้อ 1.2
ซึ่งเป็นเรื่องที่บริษัทให้ความสำคัญเป็นอย่างมาก
บริษัทได้กำหนดนโยบายที่จะส่งเสริมให้พนักงานทุกคนมีความก้าวหน้าในสายงานอาชีพอย่างมั่นคง
มีการพัฒนาความรู้ความสามารถและอบรมสัมนาอย่างต่อเนื่องให้แก่บุคลากร
มีการกำหนดผลตอบแทนในระดับที่เหมาะสมและสามารถแข่งขันกับผู้ประกอบการรายอื่นในอุตสาหกรรมเดียวกัน
มีการสร้างสิ่งแวดล้อมที่ดีภายในองค์กรและจัดให้มีสวัสดิการที่ดี
รวมถึงการเสริมสร้างความสัมพันธ์ที่ดีระหว่างบุคลากรภายในบริษัทเพื่อสร้างขวัญกำลังใจให้พนักงานทำงานกับบริษัทในระยะยาว

2.  ความเสี่ยงจากการพึ่งพิงสินค้าจากผู้ผลิตสินค้าน้อยราย

บริษัทได้เริ่มต้นจากการเป็นตัวแทนจำหน่ายผลิตภัณฑ์ฮาร์ดแวร์คอมพิวเตอร์ขนาดกลางจากผู้ผลิตรายใหญ่
ตามด้วยคอมพิวเตอร์ขนาดกลางระบบเปิดและคอมพิวเตอร์แม่ข่ายจากผู้ผลิตรายใหญ่มาอย่างต่อเนื่อง
ซึ่งหากอนาคตบริษัทผู้ผลิตดังกล่าวมีการเปลี่ยนแปลงทางธุรกิจหรือนโยบายการจำหน่ายก็จะส่งผลกระทบต่อบริษัทได้
บริษัทได้ตระหนักถึงความเสี่ยงในด้านนี้
จึงได้ขยายธุรกิจด้วยการจัดหาผลิตภัณฑ์ฮาร์ดแวร์จากผู้ผลิตรายอื่น
และเพิ่มประเภทของผลิตภัณฑ์ฮาร์ดแวร์ให้มีความหลากหลายมากขึ้น
ด้วยการเป็นตัวแทนจำหน่ายผลิตภัณฑ์ระบบเครือข่ายคอมพิวเตอร์ และผลิตภัณฑ์มัลติมีเดีย
นอกเหนือจากผลิตภัณฑ์ฮาร์ดแวร์ดังกล่าวบริษัทยังได้เป็นตัวแทนจำหน่ายผลิตภัณฑ์ซอฟต์แวร์สำเร็จรูปต่างๆ
ประกอบด้วย ซอฟต์แวร์บริหารเทคโนโลยีสารสนเทศ ซอฟต์แวร์ระบบฐานข้อมูล
ซอฟต์แวร์พัฒนาโปรแกรมประยุกต์ ซอฟต์แวร์สำรองข้อมูลและกู้ข้อมูล
ซอฟต์แวร์ระบบพื้นฐานอินเทอร์เน็ต ซอฟต์แวร์ระบบงานธุรกิจ และซอฟต์แวร์บริหารองค์กร เป็นต้น

สำหรับปี 2550 บริษัทได้มีพันธมิตรเพิ่มขึ้นในผลิตภัณฑ์อาร์เอฟไอดี( RFID, Radio Frequency
Identification), SOA , ระบบพื้นฐานอินเทอร์เน็ต(Internet Infrastructure),
ระบบซอฟต์แวร์สำเร็จรูปบริหารองค์กร(Business Intelligence) และอื่นๆ
ซึ่งทำให้ปัจจุบันบริษัทเป็นตัวแทนจำหน่ายผลิตภัณฑ์ฮาร์ดแวร์และซอฟต์แวร์ให้กับผู้ผลิตรายใหญ่ๆ
หลายราย รวมถึง IBM, Hewlett-Packard, Cisco Systems, SANYO, Canon,
Hitachi, ORACLE, Microsoft, SAP, และ Information Builders เป็นต้น
จึงเป็นการลดความเสี่ยงจากการพึ่งพิงสินค้าจากผู้ผลิตสินค้าน้อยรายลงไปอย่างต่อเนื่อง

3.  ความเสี่ยงจากภาวะเศรษฐกิจซบเซา

เนื่องจากลูกค้าของบริษัทเป็นองค์กรเอกชนซึ่งมีส่วนได้รับผลกระทบจากภาวะเศรษฐกิจที่ซบเซา
การลงทุนสำหรับกิจการใหม่ๆในประเทศไทยชะลอตัวลง โดยมีการหันเหการลงทุนไปยังประเทศอื่น
เช่นเวียดนาม เป็นต้น ทำให้โอกาสของบริษัทในการเพิ่มลูกค้ารายใหม่ลดน้อยลง

บริษัทจึงได้เน้นการบำรุงรักษาระบบเทคโนโลยีสารสนเทศของลูกค้าเก่าให้สอดคล้องและเหมาะสมกับความต้องการขององค์กรตามการปรับเปลี่ยนของเทคโนโลยี
และเน้นการให้ความร่วมมือกับองค์กรต่างประเทศเพื่อการให้บริการในการพัฒนางานเฉพาะอย่าง
เช่น การพัฒนาระบบคอมพิวเตอร์กราฟิกส์(Computer Graphics) เป็นต้น